Pia Kristensen (DF), 2004-01-20:
Dansk Folkeparti er enig med forslagsstillerne i, at det er nødvendigt at styrke indsatsen over for kriminelle børn og unge.
Det er en kendsgerning, at sikre pædagogiske institutioner ikke kan rumme de særligt voldsomme unge på grund af deres adfærd, så der er behov for justering af indholdet på de sikre institutioner, så disse bliver i stand til at løfte opgaven.
Vi er enige med forslagsstillerne i, at der skal være kvalitet og indhold i behandlingen af disse unge.
Det handler om en god socialpædagogisk indsats.
Det handler om at hjælpe børnene ud af kriminalitet og bringe dem tilbage i samfundet på rette kurs.
De kriminelle børn er ofte tidligt skadede børn, som har fået alt for lidt omsorg og kærlighed.
Derfor er det vigtigt at få fat i disse børn på et tidligt tidspunkt og sætte ind med de rigtige foranstaltninger.
Den anbringelsesreform, der er undervejs,
lægger op til, at der skal ske en tidlig indsats, som er effektiv og i videst muligt omfang hviler på grundige undersøgelser.
I psykiatriaftalen for 2003-2006 er der tilført midler
til psykiatrisk arbejde med kriminelle børn og unge.
På finansloven er der afsat midler til initiativer både til videreuddannelse af personale beskæftiget med utilpassede børn og metodeudvikling.
Når det drejer sig om magtanvendelse, kan personalet i særlige situationer være nødsaget til at anvende magt over for de meget voldsomme unge.
I de situationer skal personalet selvfølgelig have de redskaber, som opgaven kræver, så på den baggrund skærpes magtanvendelsesreglerne mærkbart.
Forslagsstillerne mener, at oprettelse af nye særlige institutioner er skruen uden ende, og begrunder det med, at opfindelsen af nye og endnu særligere institutioner givet vil opstå igen.
De betragtninger er Dansk Folkeparti ikke enig i.
Vi ønsker ikke at anbringe børn og unge i arresthuse og fængsler, men det er altså en kendsgerning, at vi har en gruppe unge, der er så svært kriminelle og voldelige, at de ikke kan rummes på de sikre pædagogiske institutioner.
Det er børn og unge, der umiddelbart er uden for pædagogisk rækkevidde.
I aftalen mellem regeringen og Dansk Folkeparti om finansloven for 2004 aftaltes det, at kampen mod ungdomskriminalitet skal styrkes markant, også når det gælder kriminelle under 15 år.
Det blev aftalt, at der under Socialministeriet oprettes 25 nye sikrede pladser, nemlig 15 supersikrede pladser til meget voldelige unge og 10 sikrede pladser til børn i alderen 12-14 år.
Dansk Folkeparti mener, at der generelt skal gribes tidligt ind over for kriminelle unge og sættes særlig hårdt og konsekvent ind over for voldelige unge.
Når børn og unge begår kriminalitet, skal der gribes ind; det er ikke til debat.
Vi ønsker, at diskussionen om de kriminelle børn og unge skal handle om kvaliteten og indholdet af behandlingen af disse unge, men også om mursten og antal institutionspladser.
Mange af de initiativer, som forslagsstillerne efterlyser, er for så vidt søsat, og i Dansk Folkeparti vil vi følge udviklingen nøje og hen ad vejen tage bestik af situationen.
Vi vil løbende tage stilling til, om de initiativer, der er iværksat, er tilstrækkelige, og hvis det ikke er tilfældet, må vi se på, om der er behov for flere initiativer.
Men som sagt er der allerede søsat flere initiativer, så på den baggrund kan vi ikke støtte dette forslag.